กลต.ปรับเกณฑ์เข้มผู้ค้าสัญญาล่วงหน้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ก.ล.ต.ปรับปรุงหลักเกณฑ์เป็นตัวแทนซื้อขายและผู้ค้าสัญญาซื้อขายล่วงหน้าเข้ม
คณะกรรมการกำกับหลักทรัพย์และตลาดหลักทรัพย์ (ก.ล.ต.) มีมติให้แก้ไขหลักเกณฑ์การจดทะเบียนเป็นผู้ประกอบธุรกิจสัญญาซื้อขายล่วงหน้าประเภทการเป็นตัวแทนซื้อขายสัญญาซื้อขายล่วงหน้าและผู้ค้าสัญญาซื้อขายล่วงหน้า หลังจากคณะกรรมการกำกับตลาดทุนให้แก้ไขหลักเกณฑ์การประกอบธุรกิจของผู้ได้รับจดทะเบียนเป็นผู้ประกอบธุรกิจสัญญาซื้อขายล่วงหน้า
นายธีระชัย ภูวนาถนรานุบาล เลขาธิการ ก.ล.ต. กล่าวว่า ก.ล.ต.จะเพิ่มความเข้มงวดในการกลั่นกรองผู้ที่มีคุณสมบัติเหมาะสมที่จะประกอบธุรกิจดังกล่าวกับลูกค้าสถาบัน ต้องมีฐานะการเงินดี ไม่มีพฤติการณ์อยู่ระหว่างประสบปัญหาการเงิน และไม่ถูกจำกัดพักระงับประกอบธุรกิจ
สำหรับกรณีที่ผู้ขอจดทะเบียนเป็นผู้ค้าสัญญาฯ เป็นนิติบุคคลต่างประเทศจะต้องมีส่วนของผู้ถือหุ้นไม่น้อยกว่า 50 ล้านเหรียญสหรัฐ ไม่มีประวัติทุจริต 
โดยเป็นการประกอบธุรกิจนี้ในประเทศที่เป็นสมาชิก IOSCO (International Organization of Securities Commissions) และไม่มีประวัติความผิดเกี่ยวกับธุรกิจสัญญาซื้อขายหลักทรัพย์หรือธุรกิจหลักทรัพย์ และเรื่องทุจริต
นอกจากนี้กำหนดให้ผู้ได้รับจดทะเบียนรวมถึงผู้ได้รับใบอนุญาตต้องมีกระบวนการรู้จักลูกค้าและทบทวนข้อมูลให้เป็นปัจจุบัน และให้ลูกค้าทราบข้อมูลและความเสี่ยงอย่างเพียงพอ
ทั้งนี้ ผู้ได้รับใบอนุญาตเป็นผู้ค้าสัญญาฯ ซึ่งปัจจุบันมีบริษัทหลักทรัพย์ได้รับใบอนุญาตแล้ว 7 บริษัท สามารถทำธุรกรรมได้เฉพาะกับผู้ลงทุนสถาบันเท่านั้น เนื่องจากเป็นธุรกรรมสัญญาซื้อขายนอกตลาด (OTC) ที่ไม่มีมาตรฐานเดียวกันและอาจมีความซับซ้อน ทำให้ผู้ลงทุนรายย่อยอาจยังไม่มีความเข้าใจเกี่ยวกับ ความเสี่ยงในธุรกรรมดังกล่าวอย่างเพียงพอ
เพื่อให้มั่นใจว่าผู้ประกอบธุรกิจประเภทนี้จะให้บริการที่มีคุณภาพแก่ผู้ลงทุน เสนอสินค้าที่เหมาะกับการยอมรับความเสี่ยงของผู้ลงทุนและมีความมั่นคงทางการเงิน ไม่ก่อปัญหาให้แก่ผู้ลงทุนและระบบโดยรวม
 
ทั้งนี้ ก.ล.ต.ยังได้เปิดตัวเว็บไซต์ความรู้เพื่อผู้ลงทุน ครบวงจรความรู้ ข้อมูล และช่องทางร้องเรียนการลงทุนที่ www.sec.or.th/education